শিল্পী জয়ন্ত খানের বেশিরভাগ কাজই বড় আকৃতির ক্যানভাসে আঁকা। শিল্পী এগুলো এঁকেছেন তেলরং, অ্যাক্রিলিক ও মিশ্রমাধ্যমে। তাঁর চিত্রকর্মগুলোর গঠন ও উপস্থাপনা একধরনের সোশ্যাল-ফ্যান্টাসি আক্রান্ত বলে মনে হয়েছে আমার কাছে। স্যুররিয়ালিজমের ভাবধারাও বর্তমান তাঁর একাধিক কাজে। সবমিলিয়ে মানুষের মানবিক মূল্যবোধের অবক্ষয়, সমাজে অশুভ শক্তির দাপট, অকল্যাণ-অমঙ্গলে ভরপুর দিনযাপনের নানা অনুষঙ্গ উঠে এসেছে তাঁর একেকটি চিত্রকর্মে। আবার সামাজিক মানুষও যে আজ সোশ্যাল মিডিয়াজ্বরে আক্রান্ত, সেদিকটাও শিল্পী এড়িয়ে যাননি।